《风流子 锡山庆云庵感旧 时永如上人新逝》
清代·陈维崧

众山排峭壁，西风吼、乱叶打茆庵。记竹外时逢，拈花迦叶，水边曾值，洗钵瞿昙。

依稀是、鸟啼幽涧北，僧送石桥南。万壑松飙，王裴名理，半床萝月，支许清谈。

重经春来地，人谁在，祇见霜信初酣。染就千围桃槲，一路杉楠。

叹电光石火，佛犹如此，山邱华屋，人则何堪。隐隐前林暝翠，暗结精蓝。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。